দেশের সবচেয়ে বড় বিপর্যয়টি ঘূর্ণিঝড়,অতিবৃষ্টি, অনাবৃষ্টি বা সুনামীতে ঘটে না। এরূপ দুর্যোগে কোন দেশ বিশ্বজুড়ে কলংকিত বা অপমানিতও হয় না। কারণ,জনগণ এজন্য দায়ী নয়। বরং সবচেয়ে বড় বিপর্যয় ও বড় অপমানটি আসে রাষ্ট্র যদি চোর-ডাকাত ও খুনিদের দখলে যায়। দুর্বৃত্তদের সে দখলদারি এবং সে দখলদারির প্রতি জনগণের নীরবতা বরং মহান আল্লাহর কঠিন আযাবকে অনিবার্য করে তোলে। আজকের বাংলাদেশ তো তেমনি এক দখলদারির শিকার। বহু শত বছর আগে বাংলাদেশে মায়ানমারের বর্গিদের ভয়াবহ হামলা হতো। তারা গ্রামের পর গ্রাম নিঃস্ব করে সমুদ্র পথে নিজ দেশে ফিরে যেত। সুদূর ইউরোপ থেকে এসেছিল পর্তুগীজ জলদস্যুরা। লুন্ঠনে তাদের নৃশংসতাও ছিল লোমহর্ষক। ডাকাতদের বড় অস্ত্রটি হলো জনমনে ত্রাস বা ভয় সৃষ্টি। কারণ অতিভয় মানুষকে প্রতিরোধহীন করে। সেরূপ ত্রাস সৃষ্টিতে তারা শুধু অর্থলুটই করে না,নির্মম ভাবে মানব হত্যাও করে।ঘরবাড়িতে অগ্নিসংযোগও করে। এভাবে কেড়ে নেয় জনগণের প্রতিরোধের সাহস। ফলে নিষ্ঠুর বর্গি ও পর্তুগীজ জলদস্যুদের হাতে বাংলায় বহু মানুষের প্রাণনাশ হতো। ঘরবাড়িও ধ্বংসস্তুপে পরিণত হতো। মানুষ তখন ধনসম্পদ ফেলে পালিয়ে বাঁচার চেষ্টা করতো। সে বিদেশী ডাকাতদের হাত থেকে সাধারণ মানুষদের বাঁচাতে বাংলার মোগল সুবেদার মুর্শিদ কুলিখানকে তার বিশাল নৌবাহিনী নিয়ে দীর্ঘকাল যুদ্ধ করতে হয়েছে।যুদ্ধ করতে হয়েছিল আলিবর্দি খাঁকেও।